S-429/2012

Mál þetta, sem þingfest var og dómtekið 17. desember 2012, er höfðað með ákæru ríkissaksóknara dagsettri 22. nóvember 2012 á hendur R-kk-þgf H-kk-þgf Í-kk-þgf, kt. 000000-0000, Klausturstíg 3, Reykjavík,

“fyrir sérstaklega hættulega líkamsárás, með því að hafa, aðfaranótt laugardagsins 2. júlí 2011, framan við skemmtistaðinn Prófastinn, Heiðarvegi 3, Vestmannaeyjum, slegið Þ-kk-þf Á-kk-þf H-kk-þf, kennitala 000000-0000, með kylfu í höfuðið með þeim afleiðingum að Þ-kk-nf Á-kk-nf hlaut 2,5 cm skurð við hægri augabrún sem sauma þurfti saman.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.”

Ákærði kom fyrir dóminn við þingfestingu og óskaði eftir að fá skipaðan verjanda, S-kk-þf K-kk-nf K-kk-nf hdl., sem mætti með honum til þinghaldsins. Var lögmaðurinn þegar skipaður verjandi ákærða.

Ákærði játaði skýlaust að hafa gerst sekur um þá háttsemi sem honum er gefin að sök í ákæru.

Var málið þá tekið til dóms samkvæmt ákvæðum 164. gr. laga nr. 88/2008 um meðferð sakamála eftir að sækjandi og verjandi höfðu reifað sjónarmið um ákvörðun refsingar og lagasjónarmið.

Um málavexti vísast til ákæruskjals. Í rannsóknargögnum eru myndir og upplýsingar um kylfu þá sem ákærði notaði og liggur fyrir að um er að ræða 50 cm langa trékylfu. Sannað er að ákærði framdi brot það sem greinir í ákæru og er þar réttilega fært til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði hófst sakaferill ákærða árið 2008 og hefur honum verið refsað á hverju ári síðan, samtals 11 sinnum fyrir ýmis brot, aðallega gegn almennum hegningarlögum en einnig umferðarlögum og lögum um ávana- og fíkniefni. Ákærði hefur ekki áður verið fundinn sekur um ofbeldisbrot. Þær refsiákvarðanir sem skipta máli fyrir ákvörðun refsingar ákærða nú eru þrír dómar Héraðsdóms Reykjavíkur, fyrst 2. desember 2011 þar sem ákærði var dæmdur í 8 mánaða fangelsi fyrir þjófnað, tilraun til eignaspjalla, nytjastuld, skjalamisnotkun, gripdeild, gáleysishilmingu, akstur sviptur ökurétti og akstur undir áhrifum ávana- og fíkniefna, næst dómur 4. maí 2012 þar sem ákærði var dæmdur í 12 mánaða fangelsi fyrir þjófnað, tilraun til þjófnaðar, húsbrot, nytjastuld, skjalamisnotkun, akstur sviptur ökurétti og akstur undir áhrifum ávana- og fíkniefna og loks dómur frá 9. nóvember 2012 þar sem ákærði var dæmdur í 10 mánaða fangelsi fyrir tilraun til þjófnaðar, fjársvik, nytjastuld, akstur sviptur ökurétti, akstur undir áhrifum ávana- og fíkniefna og of hraðan akstur. Brot ákærða nú er framið fyrir uppsögu þriggja síðast nefndra dóma og ber því að ákveða ákærða hegningarauka nú eftir reglum 78. gr. almennra hegningarlaga. Við ákvörðun refsingar ber að líta til þess að ákærði hefur játað brot sitt hreinskilnislega, en hann gaf sig fram við lögreglu á vettvangi, en jafnframt ber að líta til þess að árás ákærða var framin á hættulegan hátt með barefli og beindist að höfði brotaþola. Þá þykir mega líta til þess tíma sem liðinn er frá því að ákærði framdi brot sitt, sem og til þess að skv. framlögðu vottorði meðferðarfulltrúa í fangelsinu Litla Hrauni, þar sem ákærði afplánar nú refsingu, hefur ákærði þegið meðferðarúrræði í fangelsinu undanfarnar vikur og sinnt því vel. Þykir refsing ákærða að öllu virtu hæfilega ákveðin fangelsi í 3 mánuði.

Samkvæmt 218. gr. laga nr. 88/2008 um meðferð sakamála verður ákærði dæmdur til greiðslu alls sakarkostnaðar, en um er að ræða kr. 9.000 vegna læknisvottorðs ásamt þóknun skipaðs verjanda ákærða, sem er ákveðin með virðisaukaskatti og ferðakostnaði verjandans eins og nánar greinir í dómsorði.

S-kk-nf G. G-kk-nf héraðsdómari kveður upp dóm þennan.

D ó m s o r ð :

Ákærði, R-kk-nf H-kk-nf Í-kk-nf, sæti fangelsi í 3 mánuði.

Ákærði greiði allan sakarkostnað, alls kr. 147.895, þ.m.t. þóknun skipaðs verjanda síns, S-kk-ef K-kk-ef K-kk-ef hdl., kr. 125.500 þ.m.t. virðisaukaskattur og ferðakostnað verjandans kr. 13.395.

S-kk-nf G. G-kk-nf.